b'\n_START_ARTICLE_\nTaborni\xc5\xa1ki center Gozdna \xc5\xa1ola\n_START_PARAGRAPH_\nTaborni\xc5\xa1ki center\xc2\xa0\xc2\xbbGozdna \xc5\xa1ola\xc2\xab je izobra\xc5\xbeevalno sredi\xc5\xa1\xc4\x8de Zveze tabornikov Slovenije._NEWLINE_Taborni\xc5\xa1ki izobra\xc5\xbeevalni center Gozdna \xc5\xa1ola, ali G\xc5\xa0 ZTS, sestavljata dom in taborni prostor. Dom ima na voljo 46 le\xc5\xbei\xc5\xa1\xc4\x8d, ve\xc4\x8dnamenski prostor, dve manj\xc5\xa1i predavalnici opremljeni z avdio-vizuelnimi pripomo\xc4\x8dki ter klubski prostor. Na tabornem prostoru je poleti postavljenih 33 \xc5\xa1otorov, v katerih je prostor za 80 do 99 tabore\xc4\x8dih. Gozdna \xc5\xa1ola je, v skladu s svojim imenom, v prvi vrsti namenjena izobra\xc5\xbeevalnim te\xc4\x8dajem, ki jih organizirajo Zveza tabornikov Slovenije in taborni\xc5\xa1ki rodovi: te\xc4\x8daji za vodje enot, vodni\xc5\xa1ki in specialisti\xc4\x8dni te\xc4\x8daji (te\xc4\x8daj topografije in orientacije, te\xc4\x8daj pre\xc5\xbeivetja v naravi, lokostrelski te\xc4\x8daji). V Gozdni \xc5\xa1oli svoje mesto najdejo tudi taborni\xc5\xa1ki rodovi za taborjenja, osnovne in srednje \xc5\xa1ole za "\xc5\xa1olo v naravi" in naravoslovne dejavnosti, \xc5\xa1portniki za priprave na tekmovanja ali novo sezono._NEWLINE_Kje je Gozdna \xc5\xa1ola?_NEWLINE_Taborni\xc5\xa1ki center le\xc5\xbei le nekaj deset metrov od ju\xc5\xbenega obre\xc5\xbeja Bohinjskega jezera, ob cesti Rib\xc4\x8dev Laz - Ukanc. V neposredni bli\xc5\xbeini je z gozdom pora\xc5\xa1\xc4\x8den rt Naklova glava, ki v zalivu ponuja prijetno pe\xc5\xa1\xc4\x8deno pla\xc5\xbeo._NEWLINE_Avtobus vozi iz Ljubljane v Bohinj vsako uro. Od avtobusne postaje "Pod Voglom" pri C\xc5\xa0OD-Domu Bohinj vodi do Gozdne \xc5\xa1ole pribli\xc5\xbeno 1 km dolga sprehajalna pot (na ljubeznivo pro\xc5\xa1njo voznik avtobusa ustavi na parkirnem prostoru pri Naklovi glavi, tik ob Gozdni \xc5\xa1oli). Vlak ustavlja v Bohinjski Bistrici, od tam pa do jezera vozi lokalni avtobus.'